**Gara unui anotimp**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

GARA UNUI ANOTIMP

de Marian Florentin Ursu

\*

În mine mai e loc de vară

Și de perechea care-am fost,

De-un tren cu aburi și de-o gară

Și de toți macii fără rost

În toamna frunzelor plenare

Aș mai avea ceva să spun,

Absențelor din fiecare,

Absenței tale de pe drum,

Când pleacă arșițele verii

Pe umerii unor castani,

Eu te aștept în pragul serii

Să vezi pustiul dintre ani

Nu te grăbi, mai ia-ți o haină,

Mai ia cu tine și un vis

Și vom lua în mare taină

Bilete-n trenul spre abis

Adună frunzele–n ovale,

Aprinde-le între alei

Și-n rugul oglindit în stele

Să plângi finalul unor tei

Eu te mai duc încă odată

Să vezi cum munții ne zidesc,

În piatra cenușie soarta

Și tot amurgul pământesc

Te voi lăsa să vii pe munte

Pe calul cel mai nărăvaş,

Pierduta mea pe nu știu unde,

Absenta mea de prin oraș,

Ce-ți scriu acuma într-o carte

E strigătul uitat de timp,

Iubirilor ce mor în noapte

Prin gara unui anotimp